|  |
| --- |
| **Poziv na natječaj za vanjske ocjenjivače projektnih prijava za aktivnosti unutar potprograma Comenius Programa za cjeloživotno učenje** |
|  |
| Agencija za mobilnost i programe EU raspisuje natječaj za vanjske ocjenjivače na području predškolskog i općeg školskog obrazovanja u svrhu ocjenjivanja projektnih prijava za Comenius aktivnosti (bilateralna, multilateralna i Regio partnerstva, stručna usavršavanja, pripremni posjeti, Comenius asistenti, itd.).  Vanjski ocjenjivači sudjeluju u ocjenjivanju kvalitete pristiglih prijava, što čini dio postupka donošenja odluke o dodjeli financijske potpore - granta - za prijavljeni projekt. Stoga su znanje i kompetencije vanjskog ocjenjivača iznimno važni jer, ocjenjujući projektnu prijavu oni neminovno utječu na uspjeh projekta.  Svi vanjski ocjenjivači prije početka rada dužni su potpisati Izjavu o sprječavanju sukoba interesa te upozoriti na bilo koji potencijalni ili stvarni sukob interesa u kojem se mogu naći.  Sukob interesa postoji kada je nepristrano i objektivno djelovanje stručnjaka dovedeno u pitanje zbog obiteljske, emocionalne, političke ili nacionalne pristranosti, materijalnog interesa ili bilo kakvog drugog interesa povezanog s prijaviteljem na Poziv na natječaj za Comenius aktivnosti.  **Tko može biti vanjski ocjenjivač projektnih prijava?**  Profil vanjskog stručnjaka Vanjski ocjenjivači mogu biti:   * Zaposlene ili nezaposlene osobe s iskustvom rada u području stručnog usavršavanja nastavnog ili nenastavnog osoblja * Zaposlene ili nezaposlene osobe s iskustvom rada u području obrazovnih politika i strategija * Osobe koje su uključene u nadzor nad radom Agencije za mobilnost i programe EU   Vanjski ocjenjivači ne mogu biti osobe zaposlene u odgojno-obrazovnim ustanovama. Vanjski ocjenjivači također ne mogu biti osobe koje su se prijavile/planiraju se prijaviti za Natječaj za Comenius aktivnosti u 2010.g., kao ni osobe koje pomažu u pripremi takve prijave.  **Vanjski ocjenjivači moraju neke od sljedećih kompetencija:**   * Iskustvo i znanje vezano uz usvajanje ključnih kompetencija važnih za osobni razvoj, buduću zapošljivost i aktivno europsko građanstvo * Iskustvo i znanje vezano uz osiguranje kvalitete u obrazovanju * Sudjelovanje u kreiranju obrazovnih politika/istraživanja vezanih za obrazovanje i osposobljavanje * Iskustvo u provođenju inovacija u odgoju, školskom obrazovanju i osposobljavanju * Odlično poznavanje engleskog jezika u govoru i pismu * Korištenje računala u radu * Iskustvo rada u međunarodnim projektima * Iskustvo u ocjenjivanju projekata   **Način odabira vanjskih ocjenjivača i osposobljavanje**  Sve pristigle prijave za vanjske ocjenjivače bit će podvrgnute procjeni na temelju priloženog prijavnog obrasca te životopisa. Od pristiglih prijava, Agencija će odabrati kandidate s najvećim brojem bodova te ih pozvati na osposobljavanje za vanjske ocjenjivače, u organizaciji Agencije. Uz poziv na osposobljavanje za vanjske ocjenjivače, prijavljeni kandidati dobit će i primjer projektne prijave i obrasca za ocjenjivanje (Prijava i obrazac br. 1) koju su dužni samostalno ocjeniti prije dolaska na osposobljavanje, te ocjenjenu prijavu donijeti na osposobljavanje. Takva prethodno ocjenjena prijava od strane kandidata poslužit će kao temelj za program osposobljavanja.  **Osposobljavanje će se sastojati od sljedećih dijelova:**  1. Upoznavanje s Programom za cjeloživotno učenje i potrogramom Comenius 2. Analiza načina ocjenjivanja Prijave 1, komentari i savjeti 3. Dodjela druge projektne prijave i obrasca za ocjenjivanje (Prijava i obrazac 2) 4. Samostalna ocjena Prijave 2 od strane svakog pozvanog kandidata 5. Zajednički rad - komentari i savjeti  Svi kandidati pozvani na osposobljavanje činit će dio baze vanjskih ocjenjivača. Nakon završenog osposobljavanja, Agencija će procijeniti rad kandidata tijekom osposobljavanja, te na temelju pristigle prijave kandidata, životopisa i rada tijekom osposobljavanja sastaviti rang listu na temelju koje će angažirati potrebne vanjske ocjenjivače. Trajanje osposobljavanja jest jedan dan. Agencija snosi troškove dolaska na trening i troškove dnevnica za kandidate. Predviđeno razdoblje u kojem će se organizirati osposobljavanje vanjskih ocjenjivača za projektne prijave za bilateralna partnerstva jest kraj veljače ili prva polovica ožujka 2010. godine. Usavršavanje za ocjenjivanje projektnih prijava iz ostalih Comenius aktivnosti bit će organizirano prema potrebi o čemu će Agencija kandidate na vrijeme obavijestiti. Agencija zadržava pravo kontaktiranja i angažiranja vanjskih ocjenjivača iz baze i tijekom narednih godina provođenja Programa.  **Angažman vanjskih ocjenjivača**  Nakon sastavljanja rang liste vanjskih ocjenjivača, te sukladno svojim potrebama i broju pristiglih prijava na natječaj za Program za cjeloživotno učenje, potprogram Comenius, Agencija će podijeliti pristigle projektne prijave odabranim vanjskim ocjenjivačima. Vanjskim ocjenjivači imaju obavezu ocijeniti  projektne prijave unutar vremenskog razdoblja dogovorenog s Agencijom, a koji se kreće od 2 do 3 tjedna, ovisno o broju pristiglih prijava.  Za ocjenjivanje projektnih prijava koristit će se standardizirani obrasci Agencije za mobilnost i programe Europske unije.  Svaki odabrani vanjski stručnjak potpisat će ugovor s Agencijom za mobilnost i program Europske unije kojim se obvezuje da će evaluirati sve projekte koji su mu/joj dodijeljeni u zadanom vremenskom razdoblju. Nadalje, vanjski stručnjak potpisat će i izjavu kojom izjavljuje da ni na kakav način nije u sukobu interesa u odnosu na projekte koje je ocijenio. Ugovorom će se također definirati naknada za ocjenjivanje projektnih prijava, u iznosu od 250 kuna po prijavi.  **Kako se prijaviti?** Prijave se šalju na adresu:  **Agencija za mobilnost i programe EU Gajeva 22 10 000 Zagreb**  Za Poziv na natječaj za vanjske ocjenjivače - Comenius potprogram  Prijave moraju biti poslane do 12. veljače 2010. godine. Sve prijave moraju biti popunjene elektronski i potpisane. Potrebno je dostaviti   * **Popunjeni** [**prijavni obrazac**](http://www.mobilnost.hr/prilozi/05_1265039281_final_Application_form_expert_Comenius_2010.doc) * **Životopis u Europass formatu na engleskom jeziku (uz obvezne kontakte osoba koje mogu dati preporuku)** |